ओशीवारा के उस बाजार में एक लम्बी कतार में सारे दुकानदार अपनी अपनी दुकान के बाहर बैठे, खरीददारों को अपनी दुकान के अन्दर बुला रहे थे। बहुत सारी अल्मारियां, चारपाईयां, सोफे और कई एन्टीक चीजें थी वहां। अन्धेरी दुकानों में इन पुरानी चीजों को नया सा बनाकर कम दामों में बेचने का सिलसिला न जाने कब से चल निकला है। किसी के घर से दुत्कार दी गई ये चीजें दुकानों के जरिये फिर किसी नये घर के इन्टीरियर का हिस्सा हो जायेंगी। एक घर के लोगों से रिश्ता खत्म और बीता सबकुछ भूलकर दूसरे घर से रिश्ता जोड़ लेती ये निर्जीव चीजें अगर किसी दिन जिन्दा होकर अपने पुराने घर का पता पूछने लगेंगी तो न जाने कितने घरों में उथल पुथल हो जायेगी। इन सेकंडहैन्ड चीजों का निर्जीव होना शायद हम सबके लिये अच्छा है। ठीक उसी तरह जैसे पुराने खत्म हो चुके रिश्तों का नये रिश्तों की शुरुआत में कहीं दफन हो जाना। हांलाकि आप लाख चाहें रिश्ते कभी सेकंडहैन्ड नहीं हो सकते।